**Metal Hammer CS** bol českou a slovenskou mutáciou anglického časopisu Metal Hammer venujúceho sa metalovej hudbe, ktorý vychádza v mnohých krajinách Európy. Metal Hammer CS vychádzal v rokoch 1994-1999 a redakcia sídlila v Košiciach.

Začiatky
--------

Zakladateľom česko-slovenskej mutácie bol Branislav Mathe, ktorý už mal v tej dobe za sebou skúsenosti s vydávaním amatérskych metalových fanzinov Amateur Savage a Metal Savage a aj neskôr sa venoval vydávaniu hudobných časopisov (Populár, Rock Planet). V začiatkoch česko-slovenská redakcia preberala veľkú časť článkov (hlavne rozhovory) od anglickej matky, no časom veľmi rýchlo prešli na plne originálny obsah. Redakciu okrem nadšencov tvorili aj aktívni hudobníci.

Šéfredaktori
------------

Šéfredaktormi časopisu boli:

* Branislav Mathe (1994-1995)
* Marcel Mariščák (1995-1999)

Redaktori
---------

* Karol Gerba (XIBALBA)
* Martin Lukáč (NOMENMORTIS) - dnes píše pre www.metalopolis.net a www.incipitum.sk
* Roman Grekčo
* Ondrej Ragac
* Ladislav Schurger
* Ľubo Tron
* Karol "Charlie" Bodnar
* Marek Rusinko
* Metal Mimor
* Marián Pinkovský
* Marek "Hockey" Hubcej
* Robo Bača
* Rado Bača
* Ladislav Jusko
* Julo Bartok
* Erik Seliga
* Tomáš Schürger

Dopisovatelia
-------------

* Petr Korál
* Oto Novák (Rádio Kiks, Top rádio)
* Dano Jordán (Flash Rádio, Rock Planet, Rádio Hornet, Rádio Šport)
* Ján Košč (CARESS), dnes píše pre www.metalopolis.net, komentáre do denníka SME a na poleblog.sk.

Kauzy
-----

Prvá kauza sa odohrala ešte v začiatkoch, keď šéfredaktor a zakladateľ časopisu METAL HAMMER CS, Branislav Mathe, ako vydavateľ amatérskych hudobných fanzinov ostal dlžný predplatiteľom za nevydané čísla a výhercom súťaží. Títo sa naďalej obracali na redakciu METAL HAMMERU so žiadosťami o vrátenie predplatného a zaslanie vecných cien.

Druhá kauza sa týkala úvodníka, v ktorom sa autor tvrdo a nevyberane vyjadril na adresu organizátorov neuskutočneného koncertu skupín KREATOR, GRIP inc. HATE SQUAD, PYOGENESIS a GLADIATOR v Košiciach (21. 11. 1995). Organizátor p. Baranovič, ktorý v deň, keď sa mal koncert uskutočniť odišiel na Ukrajinu, nakoniec autora úvodníka zažaloval. Koncert bol organizátorom zrušený aj napriek tomu, že všetko bolo pripravené, dokonca už na pódiu stála prvá kapela, ktorou bol slovenský Gladiator. Organizátor koncert zrušil preto, že v predpredaji sa nepredalo toľko lístkov ako si predstavoval a využil zhruba hodinové meškanie zahraničných kapiel, ktoré sa zdržali na hraniciach.

Koniec časopisu
---------------

V roku 1998 METAL HAMMER CS skončil po finančnom krachu, ktorý bol zapríčinený viacerými okolnosťami. V prvom rade sa časopis dostal do dlhov v dôsledku politických bojov Vladimíra Mečiara s novinármi. PNS (poštová novinová služba), ktorá bola v rukách štátu, blokovala finančné prostriedky za predané výtlačky všetkým novinám a časopisom aj niekoľko mesiacov (samozrejme okrem médií poplatným režimu). Druhým problémom bolo nedodržanie finančných záväzkov viacerých reklamných partnerov. Pre tieto nezrovnalosti mal vydavateľ časopisu problémy získať peniaze na vytlačenie ďalších čísel a v dôsledku meškania jednotlivých vydaní pomaly prichádzal aj o ďalších inzerentov. Rovnako redakciu opúšťali aj redaktori, ktorí nedostali zaplatené. Redakcia bola rozpustená v apríli 1999.

Referencie
----------

1. ↑  A.S. Petit Press. *Ján Košč - autor* [online]. www.sme.sk, [cit. 2018-09-17]. Dostupné online.
2. ↑   *Ján Košč | Pole* [online]. poleblog.sk, [cit. 2018-09-17]. Dostupné online.